钦定古今图书集成/明伦汇编/官常典/第096卷 > 应国公突合速
## 钦定古今图书集成/明伦汇编/官常典/第096卷 > 应国公突合速

按《金史》本传：“突合速，宗室子，拏罕塞人。初隶万户石
家奴麾下，尝领偏师破云中诸山寇盗。宗望攻平州，
遣突合速讨应州贼，平之，抚安其民而还。及伐宋，在
宗翰军以八谋克破石岭关，屯兵数万，杀戮几尽。师
至太原祁县，降而复叛，突合速攻下之，进取文水县。
后从诸师列屯汾州之境，宋河东军帅郝仲连、张思”
正，陕西军帅张关索及其统制马忠合兵数万来援，
皆败之。宗翰南伐，至潞还，太原犹未下，即留完颜银
术可总督诸军，经略其地。于是宋援兵大至，突合速
从马五、沃鲁破宋兵四千于文水。闻宋将黄迪等以
兵三十万栅于县之西山，复与耿守忠合兵九千击
之，杀八万馀人，获马及资粮甚众。宋制置使姚古率
兵至隆州谷，突合速与拔离速以步骑万馀御之。种
师中兵十万据榆次，银术可乃召突合速，使中分其
兵而还，与活女等合兵八千，击败之，斩师中于杀熊
岭。宋将张灏以兵十万营于文水近郊，复与拔离速
击破之。潞州复叛，宋兵号“十七万。”《骨𧹞》、突合速、拔离
速皆被围，突合速麾军士下马力战，遂溃围而出。及
再举伐宋，宗翰命娄室率军先趋汴。娄室至泽州，突
合速沃鲁以五百骑为前驱，往招河阳，先据黄河津。
宋兵万馀背水阵，进击败之，皆挤于水，遂降河阳。汴
京平。诸将西趣陕津，略定河东郡县。突合速取宪州，
遇其援军，击败之，生擒其将。孛堇浓瑰术鲁等攻保
德未下，突合速进兵助击，梯冲并进，遂克其城。孛堇
乌谷攻石州，屡败，亡其三将，军士殁者数百人。突合
速谓乌谷曰：“敌皆步兵，吾不可以骑战。”乌谷曰：“闻贼
挟妖术，画马以系其足，疾甚奔马，步战岂可及之？”突合速笑曰：“岂有是耶？”乃令诸军去马战，尽殪之。六年，
宗辅驻师邓州，突合速、马五、拔离速西取均、房，遂下
其城。攻唐、蔡、陈州及颍昌府，皆克之。天眷初，除彰德
军节度使。三年，为元帅左监军。皇统八年，改济南尹。
天德间，封定国公，授世袭千户。卒，年七十二。正隆二
年，赠应国公。初，突合速以次室受封，次室子因得袭
其猛安，及分财异居，次室子取奴婢千二百口，正室
子得八百口。久之，正室子争袭，连年不决，家赀费且
尽，正室子奴婢存者二百口，次室子奴婢存者才五
六十口。世宗闻突合速诸子贫窘，以问近臣，具以争
袭之故为对。世宗曰：“次室子岂当受封耶？”遂以嫡妻
长子袭。